ผู้ถือหุ้น UPA ไฟเขียวเปลี่ยนการซื้อหุ้น “อันดามันเพาเวอร์ฯ” เป็นไม่น้อยกว่า 75%
UPA เผยผู้ถือหุ้นไฟเขียวเปลี่ยนการซื้อหุ้น "อันดามันเพาเวอร์ฯ" เป็นไม่น้อยกว่า 75% จากเดิม 100% เผยโรงไฟฟ้าพลังงานก๊าซธรรมชาติ ขนาดกำลังการผลิต 6-20MW(เฟส 1) ที่พม่า เดินเครื่องไม่สะดุด เตรียมผุดอีก 150-200 MW เร็วๆ นี้
31 ส.ค. 2558

นายนพพล มิลินทางกูร ประธานเจ้าหน้าที่บริหาร บริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA เปิดเผยว่า ที่ประชุมวิสามัญผู้ถือหุ้นครั้งที่ 1/2558 มีมติอนุมัติให้แก้ไขจำนวนหุ้นสามัญของบริษัท อันดามันเพาเวอร์ฯ ที่บริษัทจะเข้าซื้อตามที่ได้รับอนุมัติจากที่ประชุมสามัญผู้ถือหุ้นประจำปี 2558 เมื่อวันที่ 30 เมษายน 2558 จากเดิมมีความประสงค์จะเข้าซื้อหุ้นสามัญของ บริษัท อันดามันเพาเวอร์ฯ ทั้งหมด ซึ่งประกอบด้วยหุ้นสามัญ จำนวน 1,000,000 หุ้น มูลค่าที่ตราไว้ (พาร์) หุ้นละ 100 บาท และหุ้นสามัญที่ บริษัท อันดามันเพาเวอร์ฯ จะเพิ่มทุนอีกจำนวน 2,400,000 หุ้น มูลค่าที่ตราไว้หุ้นละ 100 บาท โดยคิดเป็นมูลค่าเงินลงทุนจำนวน 340 ล้านบาท จากกลุ่มผู้ถือหุ้นของ บริษัท อันดามันเพาเวอร์ฯ
ทั้งนี้ เป็นการเปลี่ยนแปลงให้บริษัทมีความประสงค์จะเข้าซื้อหุ้นสามัญของ บริษัท อันดามันเพาเวอร์ฯ จำนวนไม่น้อยกว่า 75% ของหุ้นสามัญจำนวน 3,400,000 หุ้น (จำนวนหุ้นสามัญดังกล่าวเป็นจำนวนหุ้นภายหลังการเพิ่มทุนจดทะเบียนของบริษัท อันดามันเพาเวอร์ฯ แล้ว) ในราคาหุ้นละ 100 บาท คิดเป็นมูลค่าเงินลงทุนจำนวน 255 ล้านบาท ถึง 340 ล้านบาท จากกลุ่มผู้ถือหุ้นของ บริษัท อันดามันเพาเวอร์ฯ 
โดยบริษัท อันดามันเพาเวอร์ฯ ได้แจ้งความคืบหน้าโครงการโรงไฟฟ้าพลังงานก๊าซธรรมชาติ ขนาดกำลังการผลิต 6-20 เมกะวัตต์ (เฟส 1) ที่อำเภอกันบอก จังหวัดทวาย รัฐทะนินทายี สาธารณรัฐแห่งสหภาพเมียนมาร์ ว่าปัจจุบันได้เดินเครื่องและจ่ายไฟฟ้าให้กับเมืองทวายเป็นที่เรียบร้อยแล้ว ตั้งแต่วันที่ 17 มิถุนายน 2558 และถือได้ว่าเป็นโรงไฟฟ้าโครงการแรกในเขตเศรษฐกิจพิเศษทวายที่จะช่วยเชื่อมต่อการลงทุนในธุรกิจด้านอื่นๆ ของเมืองทวาย รวมไปถึงนิคมอุตสาหกรรมและท่าเรือน้ำลึกในเมืองดังกล่าวได้อีกด้วย
นอกจากนั้นทาง UPA ยังได้รับแจ้งจากบริษัท อันดามันเพาเวอร์ฯ ว่าขณะนี้มีการใช้ไฟฟ้าเต็มกำลังการผลิตแล้ว และในเฟสต่อไป บริษัท อันดามันเพาเวอร์ฯ มีแผนที่จะเริ่มโครงการขั้นต้นก่อนการก่อสร้างโรงไฟฟ้าขนาดกำลังการผลิต 150-200 เมกะวัตต์ในเร็วๆนี้
ด้านการลงทุนในธุรกิจอสังหาริมทรัพย์ โครงการคอนโดมิเนียมเดอะพีโน่ ที่เขาใหญ่ อ.ปากช่อง จ.นครราชสีมา จำนวน 40 ยูนิต ปัจจุบันได้ก่อสร้างเสร็จเรียบร้อยและมียอดจองมาแล้วจำนวน 20 ยูนิต  โดยคาดว่าจะได้รับอนุมัติการเปิดใช้อาคารจากภาครัฐภายในเดือนหน้าจากนั้นจะเริ่มทยอยโอนกรรมสิทธิ์ให้ลูกค้าโครงการ ซึ่งคาดว่าจะสร้างรายได้ให้แก่บริษัทประมาณ 175 ล้านบาท ส่วนโครงการที่ดินที่เขาใหญ่ เนื้อที่ประมาณ 135  ไร่ บริษัทอยู่ในระหว่างการเจรจากับลูกค้าที่จะซื้อยกแปลง โดยคาดว่าจะทยอยโอนกรรมสิทธิ์ให้เสร็จโดยเร็ว
ขณะที่ธุรกิจ Software ของบริษัท อินฟอร์เมติกซ์ พลัส จำกัด ซึ่งเป็นบริษัทลูก ที่เดิมทำธุรกิจผลิต เกมส์และ Software เพื่อการศึกษา แต่ที่ผ่านมาผลการดำเนินงานของบริษัทประสบความล้มเหลว และยังมีผลขาดทุน ทาง UPA จึงดำเนินแผนการเพื่อเข้าฟื้นฟู โดยจะมีแผนการเข้าซื้อซอฟแวร์ “Where Team Talk” ซึ่งเป็นเทคโนโลยีการสื่อสารบน Mobile Platform เป็นนวัตกรรมใหม่ของโลกที่ได้มีการผลิตออกมาทดลองตลาดเป็นระยะเวลาหนึ่งและในเบื้องต้นคาดว่าหน่วยงานภาครัฐและเอกชนน่าจะมีความสนใจที่จะใช้ซอฟแวร์ดังกล่าว
 